代天甯寺僧可舉贈梓人善斲歌
作者：陳著
朝代：宋

paragraphs: 四明山南鬰嵯峨，異氣上與青天摩。
人豪挾秀布山下，餘爲巧匠擅一窩。
頎然而長獨出者，此中巧處得最多。
誰知造物亦有意，要爲公輸世其科。
天甯古剎本雄麗，一旦忽受融風苛。
作而新之豈易事，一手足任奚謀他。
前年起山門，見者贊歎誰敢呵。
今年起佛殿，鎮壓大地山與河。
百川奏材奔贔屭，萬夫應役鳴鸛鵝。
眼意所及規矩就，頤指之下鋸斧羅。
巍巍列柱鐵直立，整整駢榱玉圓瑳。
層檐飛走鳳翼舞，修梁騰上虹光拖。
上入雲霄爭雁路，下臨城市眇蟻窠。
可以坐三大如來於中閒正面，可以奉五百羅漢於東西兩阿。
我仗我佛大勢力，翻起尺水成大波。
汝有妙思隨我意，輪奐視昔百倍過。
寶坊突兀見此屋，回首人世今如何。
當年大而富貴戶，寒煙落日廢址迷蓬莎。
小而苟活破茅舍，淒風苦雨不識陽春和。
慈悲法門何遮礙，平等世界何偏頗。
安得如汝千百億，莊嚴棟宇徧婆娑。
有快活，無障魔，大家拍手齊唱善斲歌。